Bokspan: vier nuwes, geen Serfontein nie en ŉ paar vreemde keuses | Maroela Media
Serfontein, wat vanjaar as senter goeie rugby gespeel het, is na verneem word op eie versoek nie oorweeg nie omdat hy by sy nuwe klub Montpellier wil inval en sy plek daar wil oop speel. Omdat hy reeds 35 toetse gespeel het, meer as die vereiste van 30 wat deur die SA Rugby gestel word, was hy verkiesbaar.
Franco Mostert, Frans Louw en Elton Jantjies sal as oorsese spelers nie in die laaste toets teen Wallis op 2 Desember kan speel nie omdat dit buite die toetsvenster val.
Warrick Gelant, die Blou Bulle se heelagter met die gevaarlike aftrap, en die drie Sharks, die flank Dan du Preez, senter Lukhanyo Am en skrumskakel Louis Schreuder, is die vier manne in die toergroep wat nog nie toetsrugby gespeel het nie.
Raymond Rhule moet blykbaar nog vrotter in toetse vaar om weggelaat te word en dit gaan die verstand te bowe dat daar, selfs in hierdie tyd van skrumskakeldroogte, niemand beter as Rudy Paige is nie.
Am se insluiting as ekstra senter is na twee goeie seisoene allerweë verwag en hy is darem minstens op standaard, en Francois Venter wat tot dusver gereeld deel van die Bokgroep was, is ook gekies. Die verwagting is egter dat Damian de Allende die binnesenter in Serfontein se plek sal wees.
Die insluiting van Am beteken dat daar nie plek was vir die Goue Leeus se senter Rohan Janse van Rensburg nie.
Curwin Bosch, wat Saterdag agter ŉ pak gespeel het wat in die Curriebekereindstryd aan die kortste ent getrek het en heeltemal deur Robert du Preez oorskadu is, is egter bo die WP se spelskepper en planmaker ingesluit.
Kan ŉ mens met Bosch se eina-verdediging waag? Beslis nie op toetsvlak nie.
Voorlangs keer die twee stutte wat teen Frankryk diens gedoen het, Beast Mtawarira en Coenie Oosthuizen, albei na onderskeidelik familieprobleme en ŉ armbesering terug. Uzair Cassiem is ook weer gesond, en Oupa Mohoje wat weens ŉ besering tot dusver nie deel van die Bokgroep was nie, is ook gekies.
Daar is ses stutte in die span. Die drie hakers sluit benewens vir Malcolm Marx en Boni Mbonambi ook vir Chiliboy Rallepelle in wat die naweek nie eers die Sharks se bank kon haal nie,.
Rallepelle het in die laaste twee toetse op die bank gesit en is nie gebruik nie en het jare laas toetsrugby gespeel en weke laas enige noemenswaardige tyd op die veld deurgebring.
As Jean-Luc du Preez, wat Saterdag in die eindstryd vroeg met ŉ enkelbesering van die veld is, nie Maandag goeie nuus van ŉ skandering kry nie, sal ŉ ander flank in sy plek aangewys word.
Uzair Cassiem, Lood de Jager, Ruan Dreyer, Dan du Preez, Jean-Luc du Preez, Pieter-Steph du Toit, Eben Etzebeth, Steven Kitshoff, Siya Kolisi, Francois Louw, Wilco Louw, Malcolm Marx, Bongi Mbonambi, Oupa Mohoje, Franco Mostert, Beast Mtawarira, Trevor Nyakane, Coenraad Oosthuizen, Chiliboy Ralepelle
Lukhanyo Am, Curwin Bosch, Andries Coetzee, Ross Cronjé, Damian de Allende, Warrick Gelant, Elton Jantjies, Jesse Kriel, Dillyn Leyds, Rudy Paige, Handré Pollard, Raymond Rhule, Louis Schreuder, Courtnall Skosan, Francois Venter